
Hinigugma nga Kongregasyon sa Ginoong Hesu-Kristo, 

Ang mga mantalaan (newspaper) adunay pahina alang sa mga "Trabaho." Kung nangita ka ug 
trabaho, dinhi ka pwede mangita. Kadaghanan adunay mga gikinahanglan nga mga 
kwalipikasyon sa mga trabaho - ang uban ngani nagkinhanglan gyud ug kahanas nga 
abilidad. Ang uban usab gamay lamang ang gisulat kung unsa ang gikinahanglan sa trabaho - 
gitawag nga paglarawan sa trabaho (job-description). 

Sa Balaang Kasulatan, makita usab nato ang daghan nga paglarawan sa mga trabaho. Makita na 
sa Biblia kung unsay mga gikinahanglan aron ang usa mahimong hari, huwes, propeta ug 
pari. Apan labaw sa tanan, makita usab nato sa Daang Tugon kung unsa ang kinahanglanon aron 
mahimong Mesiyas. Ang Daang Tugon naghatag ug mubo nga paglarawan sa trabaho sa 
Mesiyas, ang Dinihugan sa Dios nga maoy maglukat sa iyang katawhan. Ato kining mabasa sa 
mga sulat sa mga propeta, labina kang Isaias. Mabasa kini sa mga sulat sama sa Isaias 42. Siya 
mao ang gikahimut-an sa Dios. Siya magdalag ug hustisya. Kining tanan ug uban pa. Sa Isaias 
50, atong mabasa ang mahitungod sa nag-antos nga sulugoon, ang Mesiyas sa Dios, nga iyang 
gipaubos ang iyang kaugalingon atubangan sa Dios ug tawo. Magmasinugtanon siya. 

Gatusan ka mga katuigan ang nilabay ug miabot na gayod ang Mesiyas. Nahibalo Siya kung 
unsa ang iyang trabaho ug iya gayong buhaton kini nga matinud-anon. Sa iyang hunahuna, 
walay duda kung unsa gayod ang angayan niyang himoon. Nahibalo siya Daang Tugon nga ang 
Mesiyas kinahanglan gayod magpaubos. Sa iyang pagkasinabak, pagkahimugso ug pagkabatan- 
on iya ng gitakda kung unsay agian sa iyang kinabuhi. Walay duda nga iyang nadunggan nga 
ang iyang paryenti nga si Juan tua sa deserto, didto sa Suba sa Jordan nagbunyag sa mga 
katawhan sa Dios. Nahibalo siya nga kinahanglan mo-adto usab siya. Ang iyang pagkanaug sa 
pagpaubos nagpadayon diha sa pormal nga pagdihog kaniya ug sa iyang pagsulod sa iyang 
yutan-ong ministeryo. Samtang atong suihon kini karon, atong makita nga samtang 
nagapanghitabo kini, aduna usab kalabutan kini sa atong yutan-ang pagpamuhat isip nakaambit 
usab sa iyang dihog. Iwali ko kaninyo and Pulong sa Dios karon nga kabuntagon uban ang tema: 

Pinaagi sa pagpaubos sa iyang kaugalingon, si Kristo misugod sa iyang yutan-ong 
pagpamuhat 

Atong tan-awon ang iyang: 



1 . Pagbunyag 

2. Pagtintal 

1. Ang iyang Pagbunyag. 

Si Marcos nagsugod niini nga bahin pinaagi sa pagpadumdom kanato sa Daang Tugon. Gigamit 
niya ang pamulong nga "Niadtong panahona. . ." Gipili gayod niya kini nga mga pulong aron 
ipalutaw gayod nga ang nagapanghitabo karon usa ka balaanong kasaysayan, sama sa 
kasaysayan sa Daang Tugon. Kini balaan - nagpasabot nga kini adunay kalabutan sa dakong 
piano sa Dios sa pagluwas. Kini kasaysayan - tungod kay nahitabo gayod kini sa kalibutan ug sa 
usa ka panahon 2000 ka tuig na ang milabay. 

Ug sa kalit lang, ang ngalan ni Hesus mitungha. Ang iyang ngalan nahisgotan sa bersikulo 1 isip 
kabahin sa titulo sa maong libro, apan bisan pa adto, ang mga detalye gamay ra kaayo. Ang 
bersikulo 1 nagsulti kanato nga siya ang Kristo, ang Mesiyas. Siya usab ang Anak sa 
Dios. Apan gawas niana, murag wala na kaayo hatagi ug pagtagad ni Marcos ang mahitungod sa 
pagsabak kaniya ug pagkahimugso sa Manluluwas. Sa sulat ni Marcos, ang Balaang Espirito 
buot nga magtudlo sa atong atensyon diretso ngadto sa pinaka-importante nga panahon sa 
kinabuhi sa Manluluwas. 

Giingnan kita nga si Hesus gikan sa lungod sa Nazareth sa probinsiya sa Galilea. Si Mateo 
naghisgot nga gikan siya sa Galilea, apan si Marcos ra ang naghisgot nga ang lung sod nga 
gigikanan ni Hesus mao ang Nazareth, Sa unang mga bersikulo sa Marcos, atong nadungog ang 
pundok sa daghang tawo nga gikan sa mga dagkong lugar sa Palestina: Judea ug Jerusalem. Ug 
karon ang Mesiyas mitungha ug giingnan kita nga ang Mesiyas naggikan sa gamay nga 
lungsod. Kung wala pa lamang naggikan si Hesus didto, ang Nazareth usa lamang unta ka 
gamay nga lugar nga hikalimtan na. Kung sa ato pa karon, ang mga tawo naggikan sa mga 
dagkong ciudad, apan si Hesus gikan lamang sa usa ka lungsod nga daw wala ngani sa 
mapa. Walay usab gani kabantog sa iyang ngalan. 

Ang ubos nga kagikan ni Hesus maoy nag-andam kanato sa sunod nga mahitabo. Usbon ko, si 
Marcos pinili lamang ang mga detalye nga iyang gitagaan ug pagtagad. Ang uban nga nagsulat 
sa ebanghelyo naglakip sa mga panag-estoryahanay tali sa Ginoong Hesus ug kang Juan. Apan 
si Marcos nagsulat lamang niini: si Hesus gibunyagan ni Juan sa Suba sa Jordan. Igo na kana sa 
katuyuan ni Marcos; apan daghan ang buot ipasabot niini. 

Usbon ko nga sa gihisgutan nato sa nilabay nga mga bersikulo, ang pagbunyag ni Juan naandan 
na sa mga Judio. Kung ang mga Gentil gusto mahimong sumusunod sa relihiyon sa mga Judio, 
usa sa mga gikinahanglan mao ang pagpabunyag. Apan si Juan nag-ingon nga ang mga Judio 
ang kinahanglan nga bunyagan. Mga mahugaw sila ug mao nga dili sila andam sa pag-abot ni 
Kristo. Ang pagpabunyag nila kang Juan nagpasabot kini nga ilang gipaubos ang ilang 
kaugalingon atubangan sa Dios ug sa mga tawo. 

Tinuod nga si Ginoong Hesus walay sala ug perpekto. Dili siya hugaw. Apan sa iyang 
pagpabunyag kang Juan, iyang gitingub ang iyang kaugalingon sa mga tawong mahugaw. Siya 
nagpahigsama kanila ug sa ilang kahimtang. Iyang gipaubos ang iyang kaugalingon atubangan 



sa Dios ug sa iyang katawhan. Ang langitnong Anak sa Dios, hingpit ug balaan, nagpabunyag 
kang Juan, ug sa pagbuhat niya niini iyang gipatumong kung unsay iyang buhaton sa iyang pag- 
antos ug kamatayon: pas-anon ang tanang sala sa katawhan ug mahimong sad-an alang 
kanila. Iyang gipaubos ang iyang kaugalingon niining tungora ug sa unahan iya usab ipaubos 
ang iyang kaugalingon ngadto sa pinakalawon nga kaulawon ug kaguul, pagkuha sa atong mga 
sala, sa atong kaulawan, sa atong imperno. Mga igsoon, tan-awa ang atong Ginoong Hesus diha 
sa tubig sa Jordan. Isentro ang mga mata sa imong hunahuna ngadto kaniya. Kini larawan ni 
Josue nga nagalatas sa suba ug gidala ang katawhan sa Dios ngadto sa Yutang Saad. Kini mao 
ang imong Manluluwas ug unsang matang sa Manluluwas kini! Nahimo siyang sala alang 
kanimo. Nahimo siya nga ingon sa makasasala aron ikaw mahimong dili na 
makasasala. Nahimo siyang sala aron ikaw mahimong matarong atubangan sa Dios. Ang iyang 
pagpaubos sa iyang pagbunyag nagpasabot sa iyang kinabubut-on nga paghimo niana 
kanimo. Ang iyang gugma kanimo. Dili ba kana magpuno kanimo sa mga pagdayeg? Sa 
gugma ug pagpasalamat? 

Ang bersikulo 10 nagsulti kanato nga samtang si Hesus mihaw-as gikan sa tubig, nakita niya ang 
langit nga naabli. Sa makausa pa si Marcos naggamit ug pulong ug larawan sa Daang 
Tugon. Mura ug naghunahuna siya sa Ezekiel 1 : 1 kon diin nakita ni Ezekiel nga naabli ang 
langit ug nakakita siya ug mga pana-awon sa Dios. Ang pagkaabli sa langit nagpasabot nga kini 
langitnong pagpadayag. Usa ka butang nga kaniadto gitago, karon ipadayag na ug ablihan alang 
sa tanan nga makita ug madungog. Dili tanan motoo niini, apan sila makakita ug makadungog 

Ang unang nakita mao ang Espiritu nga mikunsad kang Hesus sama sa salapati. Kung tun-an 
gayod, ang pulong kalapati adunay daghan ipasabot sa Biblia. Sa Mga Awit ni Solomon 
pananglitan, ang kalapati nagpasabot ug gugma. Si Noe nagpadala ug salapati tulo ka beses 
human ang Baha. Ang mga salapati kabahin sa sistema sa sakripisyo sa Daang Tugon. Ang 
salapati nagsimbolo usab ug gugma, bag-ong kinabuhi, kaputli ug sakripisyo. Kaning tanan daw 
nalakbit niini nga imahe. Sa atong hunahuna murag usa ngani kini ka puti nga salapati. Apan 
ang teksto wala nag-ingon sa puti kini. Ngani kadaghanan sa mga kalapati sa Palestina dili 
gayod puti. Atong gihunahuna nga puti kini, apan ang Biblia wala nagsulti kanato. Dili na 
tingali importante kaayo. 

Labing importante dinhi mao ang kahulugan ug mensahe sa nahitabo sa Jordan. Si Kristo 
gidihogan sa Balaang Espirito. Nahibalo kita niini gikan sa gisulti ni Pedro sa Buhat 10:38. Si 
Pedro miingon nga niini nga panahon, "Gihatagan sa Dios si Jesus sa Espiritu Santo ug 
gahom. . ." Klarohon nato unsa gayoy nahitabo dinhi. Wala kini nagpasabot nga wala ang 
Balaang Espirito kang Ginoong Hesus. Isip Anak sa Dios, siya nahiusa sa Amahan ug sa 
Espirito gikan pa sa walay sinugdan. Sa pagdihog kaniya, ang Dios nagsangyaw sa publiko nga 
mao kini siya ang Mesiyas. Mao kini siya ang Propeta sa Israel, Pari, ug Hari. Ang atong 
Propeta, Pari, ug Hari. Kini siya mao ang Tawo nga giandaman ni Juan ug dalan. Kini mao ang 
paglaum sa Israel nga ania na gayod. Dili lamang kana, apan ang iyang pagdihog nagpasabot 
usab sa pagsugod sa iyang yutan-ong pagpamuhat. Sama ra nga ang mga presidente ug primo 
ministro magsugod sa ilang pamunuan pinaagi sa inagurasyon. Mao kini ang inagurasyon ni 
Kristo 



Kita usab nahiusa kaniya pinaagi a pagtoo ug pamuhat sa Balaang Espiritu. Nagpasabot nga kita 
nakaambit sa iyang dihog. Sama nga siya Propeta, Pari, ug Hari, mao usab kita. Sa nilabay nga 
panahon nakadungog kita ug mga wali sa Lord's Day 12, nakadungog na kita kung unsay 
pasabot niana - ug walay duda, makadungog pa kita mahitungod niini sa umalabot. Sa 
pagkakaron, dumdum lamang nga kining tulo ka katungdanan, Propeta, Pari, ug Hari, importante 
kaayo sa atong pagsabot kung kinsa si Kristo ug unsay iyang gibuhat ug kinsa kita diha 
kaniya. Ngani, kung basahon mo ang Biblia ug sabton unsay pasabot niini sa imong kinabuhi, 
makatabang nga imong hunahunaon ang mahitungod nga Propeta, Pari ug Hari. Pananglitan, 
kung naa ikaw sa Daang Tugon, mangutana ka kung ang usa ka tawo nga imong mabasa Propeta, 
Pari o Hari ba. Sa unsa usab nga paagi nga siya nagtudlo kang Kristo nga maoy hingpit nga 
Propeta, Pari ug Hari? Ug diha dayon nimo tan-awon kung unsaypasabot sa teksto kanimo ug sa 
imong kinabuhi. 

Ang atong pagkahiusa kang Kristo mahinungdanon usab kung atong tan-awon ang bersikulo 
11. Dili lamang nga adunay nakita nga imahe sa salapati - aduna usab tingog nga 
nadungog. Ang tingog sa Dios. Niingon siya, "Ikaw ang akong hinigugma nga Anak. Nalipay 
gayod ako kanimo." Klaro nga kini gayod mao ang Dios nga Amahan. Siya nagpahayag niini 
aron ang tibuok kalibutan makaila nga mao kini ang Anak sa Dios. Ang Anak sa Dios nga 
gihigugma ug nakapahimout sa Amahan. Tanan nga anaa didto niadtong taknaa nakadungog nga 
ang relasyon sa Amahan ug Anak mao gayod ang gugma. Nahimuot gayod ang Amahan kaniya 
tungodkay gidihogan siya aron magsugod sa iyang ministeryo lahos sa iyang pagtuman, pag- 
antos, kamatayon, pagkabanhaw ug pagkayab, wala gayod siya mounding. 

Adunay tulo ka butang nga mahinungdanon niini nga hitaboa. Una, kini lunsay nga 
ebanghelyo. Ang maayong balita dinhi mao nga gipakita diri nga ang atong Manluluwas hingpit 
gayod. Mao kini ang makapas-an sa tanang tang sala ug silot. Kini siya ang hingpit nga 
magtuman alang kanato. Siya lamang ang makaluwas kanato ug wala nay lain pa. Giluwas kita 
niya gikan sa tunglo sa sala ug sa gahom sa sala. Busa mga igsoon, atong itutok ang atong mata 
ngadto kaniya lamang. 

Ang ikaduha, dumdoma nga ikaw nahiusa sa atong Manluluwas. Tungod kay nahiusa ka kaniya, 
ang Dios usab nagsulti kanimo sa samang mga pulong sa atong teksto. Siya nagsulti kanimo sa 
imong pagbunyag ug nagsulti gihapon hangtod karon. Katingalahan, dili ba? Samtang ikaw 
nagpabilin kang Kristo pinaagi sa pagtoo, ang Labing Gamhanang Dios nakigsulti kanimo, 
"Ikaw ang akong hinigugma nga Anak. Nalipay gayod ako kanimo." Paminawa ang iyang 
tingog karon. Nakasala kita matag adlaw, pero nahigugma gihapon siya kanato tungod kay kita 
anaa man kang Kristo. Nahimuot siya kanato. Gidaw at kita diha kang Hesus. Usahay dili nato 
kini bation, apan ang Pulong sa Dios matuod. Si Martin Luther adunay mubo nga awit 
mahitungod niini. Murag ingon niani: "Ang mga pagbati moabot ug mahanaw, ang mga pagbati 
malimbongon. Ang akong kasigurohan mao ang Pulong sa Dios, ug wala nay laing angayan 
toohan pa." Si Luther nakigbugno batok sa mga pagduda ug pangutana ug kinahanglan niya 
ipahinumdom ang iyang kaugalingon nga siya modangop kang Kristo ug sa iyang Pulong. 
Tingali ikaw usab adunay sama nga pagkigbugno. Ayaw saligi ang imong pagbati, ayaw itukod 
ang imong pagtoo sa imong pagbati, salig kang Kristo, tutok kaniya ug paminawa ang tingog sa 
Dios kaniya ug kanimo: Ikaw ang akong hinigugma nga Anak. Nalipay gayod ako kanimo. 



Tinuod gayod kini bisan kung gibati mo man kini o wala. Pagkatin-aw gayod nga ebanghelyo 
kini, dili ba? Pagkaanindot, pagkamatuod. 

Ang atong pagtoo niini adunay dakong bili sa atong mga kinabuhi ug relasyon. Mao kini ang 
ikatulong butang. Kung kita anaa kang Kristo, ang Dios nga Amahan nagsulti kanato ug mga 
pulong pagpamatuod, gugma, ug pagdasig kanato. Unsaon man nato kini pagkinabuhi? Diliba 
angayan nga mao usab kini ang buhaton nato sa uban? Hunahunaa kuno labina alang sa atong 
mga anak. Subo kaayo nga adunay mga pamilya nga dili ginadasig ang ilang mga anak. Samot 
na gayod nga subo kaayo nga aduna usab mga pamilya sa simbahan nga dili man lang nila 
ginasultihan ug mga pulong paghigugma ang ilang mga anak. Makasubo ! Unta kay sila nasayod 
man sa gugma sa Amahan kang Kristo, kay nadungog man nila ang mga pulong sa paghigugma, 
ang mga pamilya sa simbahan magbuhat unta niini. Usahay adunay mga prinsipyo nga kung ang 
pagdasig, pagdayeg ug pagsulti ug mga pulong sa paghigugma makapahambog na hinoon sa mga 
bata. Apan dili hinuon. Makahimo hinuon kita ug kultura ug kinaiya nga hambugero kung dili 
kita mosuporta ug modasig sa matag usa. Tungod kay wala may modasig kanimo, mapugos na 
hinoon ka nga mobuhat sa kinaugalingon lamang. Hunahunaa kuno si Kristo. Grabe gayod siya 
ka mapahiubsanon. Apan ang Amahan nagdayeg ug nagdasig kaniya. Ug bisan sa iyang sulat 
ngadto sa pito ka iglesia sa unang tulo ka kapitulo sa Pinadayag, makita nato nga ang Anak sa 
Dios nagdayeg ug nagdasig sa mga iglesia kung angayan kini - sama nga ang iyang Amahan 
nagbuhat usab niini kaniya. Tinuod adunay usab panahon sa pagbadlong, apan aduna usab a 
pagdayeg. Mga igsoon, sa atong pagkinabuhi sa atong pagkahiusa kang Kristo, atong himoon 
ang tanang higayon sa pagdasig, pagdayeg ug pagsuporta sa matag usa ug labina gayod sa atong 
mga anak. 

Moadto kita sa ikaduha nga eksena sa atong teksto, mao ang pagtintal sa atong Ginoo. 

2. Ang pagtintal kaniya 

Sa makausa pa, ikomapara sa uban nga sulat sa ebanghelyo, hamubo lamang gayod ang sinulat ni 
Marcos. Paspas kaayo ang mga hitabo. Usa ka takna ang Espirito mikunsad kang Kristo, apan 
sa sunod nga takna - "dihadiha!" ingon pa niya - gipaadto siya sa Espirit sa kamingawan. Unsa 
man ang tuyo sa Balaang Espiritu nga mensahe alang kanato gikan niini? 

Ang kamingawan adunay kahulogan dinhi. Si Juan didto sa deserto ug karon si Kristo usab 
gipaadto sa deserto. Sa atong nadunggan sa milabay nga semana, ang deserto usa ka lugar nga 
diin ang Israel kinahanglan moagi padulong sa kaluwasan didto sa Yutang Saad. Ang samang 
paagi nagpadayon kang Kristo sumala sa atong teksto. Mura ug si Kristo naghimo pag-usab sa 
nahitabo nga pagpangbiya (exodus) gikan sa Ehipto. Sama nga ang Israel didto sa kamingawan 
ug gitintal ug napakyas, si Hesus usab nia sa kamingawan ug gitintal, apan wala siya makasala. 

Mao nga dunay mga pangutana nga makasala ba kaha si Kristo? Ang uban nag-ingon nga 
tungod kay siya Anak sa Dios, tungod kay siya Dios, imposible lang kaniya nga matintal. Apan 
tinuod ba nga tintasyon kung dili man galing posible nga madani ka? O tiawtiaw lang ba kadto 
nga tintasyon? Ang sulat sa mga Hebreohanon nagsulti kanato nga gitintal gyud siya sama 
kanato, apan wala iya nakasala. Kinahanglan gayud tinuod kadto nga tintasyon kung kani nga 
pulong adunay bili kanato. Sa ato pa, pwede gayod nga makasala unta si Hesus. Gitintal gayud 



siya, apan dili sama sa Israel, wala siya makasala. Kini naghatag kanato ug kahupayan tungod 
kay nasayod gyud siya kung unsay atong kasinatian samtang kita gitintal. Nahibalo siya kung 
unsay bation kung birahon ka ngadto sa kaulag ug kaibog sa daghan butang. Ikaw adunay 
Manluluwas nga nahibalo niining tanan ug nakasabot. Labi na, ikaw adunay manluluwas nga 
nakabarog batok sa tintasyon, ug ang pagtuman niya nagtabon sa tanan mong kapakyasan. Ug 
tungod kay anaa ka kaniya, ikaw usab makabarog samtang ikaw nag-agi sa proseso sa pagbalaan. 

Si Marcos nagsulti kanato nga kini nga eksena nahitabo sulod sa 40 ka adlaw. Wala nagpasabot 
nga gitintal iya sulod sa 24 ka oras matag adlaw. Siya didto sa deserto sa 40 ka adlaw ug didto 
giatubang niya ang mga tintasyon ni Satanas. Ang numero nga 40 ka adlaw makita nato sa 
ubang bahin sa Biblia. Kasagaran konektado kini sa mga importanteng panghitabo sa 
kasaysayan sa kaluwasan: ang ulan sulod sa 4o ka adlaw sa Lunop, ug ang tubig miuga sa 
samang kadaghanon sa adlaw, si Moises didto sa bukid sa Sinai sa 40 ka adlaw, si David ug 
Solomon naghari matag usa sulod sa 40 ka tuig, ug daghan pa. Numero kini sa paghingpit alang 
sa nagkalainlaing mga tawo ug katungdanan: mga propeta, mga pari, ug mga hari. Busa angayan 
lamang kang Kristo, ang Dinihogan nga didto usab sa kamingawan sulod niining mga adlawa. 

Ang detalye nga dili makita sa ubang sulat amo kining gisulti ni Marcos sa bersikulo 13. Ngano 
man nga ang Espirito nagsugo man kan Marcos nga iapil kini? Mahimo nga aduna kini 
koneksyon kang Adan didto sa Harden sa Eden. Si Kristo mao ang ikaduhang Adan didto sa 
deserto. Ang unang Adan gitintal sa harden sa kahupayan ug kasigurohan. Didto walay mga 
hulga - ang tanan lunsay ug berde ug katingalahan - ang pagkaon andam kanunay. Ang 
ikaduhang Adan gitintal pinaagi sa pagbiya ug sa kakuyaw, sukwahi sa unang Adan. Tingali 
mao kini ang bout ipasabot niini nga detalye. Ug dinhi gipakita nga ang Ginoong Hesus nag- 
inusara ra gayod sa iyang pag-agi sa tintasyon. 

Karon si Marcos wala na magulti kanato kung unsay nahitabo matapos niadto. Mura na ug 
nagtoo na siya nga nahibalo na kita, pinaagi sa ubang bahin sa Biblia o kaha sa mosunod nga 
mga hitabo. Nagtoo siya nga nahibalo na kita nga nagmadaugon ang Ginoong Hesus. Ang iyang 
kadaugan batok ni Satanas usa na usab ka panagsangka sa Gubat tali sa bitin ug sa babaye. Kini 
nga gubat madaog sa hingpit ni Kristo didto sa Golgotha. 

Apan sa kasamtangan, atong makita nga si Satanas nakuhaan sa iyang gahom ug 
pagdumala. Dili niya mapugngan ang kadaugan ni Kristo. Pagkahuman sa maong panagsangka, 
ang Dios nagpakita sa iyang gugma ug pag-atiman pinaagi sa pagpadala ug mga anghel nga 
magministeryo kang Kristo. Wala kita gisultihan kung unsa gayod ang gibuhat sa mga anghel, 
apan masabot nato nga sila naghatag ug pagkaon nga makalig-on kang Kristo. Ang mga anghel 
pamatuod nga ang Amahan nahigugma gayod sa iyang Anak ug nag-atiman kaniya. 

Alang kanato karon, nasayod na kita sa hingpit nga kadaugan ni Kristo. Tungod sa iyang 
kadaugan gideklara na kita nga matarong atubangan sa Dios ug gibalaan na sa iyang mga 
mata. Ug tungod niini nga kadaugan, kita nagtubo usab sa pagkabalaan sa matag adlaw samtang 
nia pa kita ning kalibutana. Samtang nabuhi kita dinhi, makasiguro kita sa gugma ug pag-atiman 
sa Dios kanato. Iyang gipakita kini nga pag-atiman sa daghan mga paagi, lakip na ang mga 
anghel. Ang ubang mga Kristohanon nagtoo nga ang matag usa ka magtotoo adunay anghel nga 
magbalantay. Apan ang kamatuoran sa Biblia labaw pa niini: adunay kasundaluhan sa mga 



anghel nga nagbantay kanato, dili lamang pag-alagad sa Dios kondili pag-alagad 
kanato. Hunahunaa ang gisulti sa Hebreo 1:14, "Dili ba nga ang mga anghel mga espiritu lang 
nga ginasugo sa Dios nga motabang sa mga tawo nga modawat sa kaluwasan?" Ang maayong 
balita karon lakip ang kamatuoran nga ang Dios nag-atiman kanimo pinaagi sa mga anghel, sama 
nga siya nag-atiman sa iyang Anak didto sa kamingawan! 

Mga hinigugma nga igsoon, ang pagbunyag ug pagtintal sa atong Manluluwas mga kinahanglang 
lakang nga iyang agihan sa iyang pagpaubos. Kung ato kining pamalandungan - lantawa kung 
unsay mahimo niini sa imong kasingkasing ug kinabuhi. Samtang imong itutok ang imong mata 
kang Hesus, ang sinugdanan ug kahingpitan sa atong pagtoo, tan-awa unsaon sa Dios pagbag-o 
kanimo, pag-umol kanimo, paghimo kanimo nga bag-ong tawo, ang tawo nga gitinguha sa Dios 
nga mahimo ka. Iya kanang buhaton ug dayegon ta siya tungod niana, karon ug sa walay 
katapusan. Amen. 



